VfL Frohnlach is 'n sportklub uit Ebersdorf bei Coburg in die deelstaat Beiere in Duitsland, veral bekend vir sy sokkerafdeling. Benewens sokker het die klub ook 'n vlugbalafdeling. Frohnlach is 'n dorpsdeel van Ebersdorf bei Coburg. Die klub is in 1919 gestig as SC Arminia Frohnlach. In 1925 is daar met Turnverein Frohnlach saamgesmelt waarna die huidige naam die eerste keer aangeneem is. Die klub is in 1933 deur die Nazi’s ontbind as 'n arbeidersvereniging en eers weer in 1945 herstig as TV Frohnlach. Die klub is egter kort daarna deur die Geallieerdes ontbind en later daardie jaar weer opgerig as Allgemeine Sportvereinigung Frohnlach. In 1948 is die huidige naam weer aangeneem. Frohnlach het in die laat 1970’s begin opgang maak nadat die nyweraar Willi Schillig as hoofborg en president op die toneel verskyn het. Tussen 1978 en 1980 is die klub drie seisoene in 'n ry gepromoveer en in 1980 is die hoofrondte van die DFB-Pokal gehaal. Die klub se tuisveld was oorspronklik bekend as die Sportplatz am Wirtsteich, maar na die oprigting van die hoofpawiljoen in 1980 is die veld herdoop as die Waldstadion am Wirtsteich.